Ebbe Kalnæs (CD), 2001-04-05:
At CD ikke er medforslagsstiller til det her beslutningsforslag, er ikke et udtryk for, at vi ikke mener, emnet er vigtigt.
Som tidligere ordførere har nævnt det, har der jo været en lang række initiativer og debatter på det her område, og vi er meget enige i og meget glade for nogle af de beslutninger, der er taget om netop det at sikre det regionale i uddannelses- og forskningsindsatsen.
Jeg vil dog også medgive, at selve beslutningsforslaget og den meget korte frist til at lave noget operationelt nok er lidt vanskeligt.
Jeg kunne vel næsten allerede på nuværende tidspunkt opfordre til, at et forslag som det her endte med som et element i alle andre indsatser at blive til en fælles beretning, som vi gerne deltager i.
Det er nok mere operationelt. Jeg vil gerne understrege meget, at hele den proces, hele den debat, vi er i gang med, er meget vigtig, også som nogle har nævnt det, om udflytning af statsinstitutioner osv. Det, der er det meget afgørende, er, at vi sigter efter at få forbundet både forskning og uddannelse meget med styrkeområder og naturlige tilhørsforhold, at det, at tingene ligesom kan forankre sig i nogle naturlige sammenhænge, er noget væsentligt.
Så er der en anden vinkel til det her, som vi har glemt at tage med, og ellers skal jeg ikke forlænge den her debat yderligere, for det er der ingen grund til, og det er et vigtigt element, som jeg gerne vil understrege endnu en gang.
I en tidligere debat her i Folketinget sagde Socialdemokratiets ordfører noget om, at det kan vi ikke blande os i, vi har nogle bestyrelser osv.
Det, vi skal gøre os klart, er, at det eneste sted, Folketinget har mulighed for for alvor at balancere vækst og økonomisk indsats, er de steder, hvor Folketinget betaler for musikken.
Det er dér, Folketinget har mulighed for at påvirke en proces.
Det kan vi ikke med den samfundsform, vi har, gøre i vores erhvervsliv, men vi kan gøre det i overordnede statslige beslutninger.
Derfor er det vigtigt at understrege, at det er Folketinget og det politiske niveau, der skal lægge linjen og målene på det her område, der skal træffe helt klare beslutninger, hvori der ligger nogle konsekvenser, for at opretholde de her balancer på fornuftig vis. Vi skal passe på med ikke at komme i en situation, hvor vi i sådan en næsten nyliberalistisk model siger, at de enkelte institutioner skal være selvlevende, og de skal med deres bestyrelser osv. være selvbesluttende.
Der må vi sige, det er politisk ansvar, og det er meget uheldigt, hvis man skyder det fra sig.
er jeg uenig i.
Jeg mener helt klart, at den overordnede regionale vægtning af statslig indsats er en endelig beslutning, der er politisk, og den skal man ikke uddelegere til mindre grupper, som kan have motivationer, årsager og sammenhænge til at vælge, som de vælger, der ikke nødvendigvis er faglige og kvalitetsmæssige.
Det bliver ofte menneskelige behov hos nogle, der sidder i den beslutningsfase.
Derfor er vi meget positive over for det generelle, der ligger i det her forslag.
Vi synes, det er en væsentlig og en vigtig debat, men som sagt tror jeg, den er egnet til, at vi f.eks. laver en fælles beretning om det her som et supplement til alle de andre udmærkede tiltag, vi har i øjeblikket